钦定古今图书集成/明伦汇编/氏族典/第261卷 > 王辩
## 钦定古今图书集成/明伦汇编/氏族典/第261卷 > 王辩

按《隋书王辩传》：“辩字警略，冯翊蒲城人也。祖训以行
商致富，魏世出粟助给军粮，为假清河太守。辩少习
兵书，善骑射。在周以军功授都督。开皇初，迁大都督。
仁寿中，迁车骑将军。汉王谅之作乱也，从杨素讨平
之，赐爵武宁县男。辽东之役，以功加通议大夫，寻迁
武贲郎将。及山东盗贼起，众十馀万，帝引辩升御榻”，
问以方略。辩论取贼形势，帝称善，于是发从行步骑
三千击败之。时贼帅窦建德等寇掠河北，辩进兵击
之，所往皆捷，为群贼所惮。及翟让寇徐豫，辩击走之。
让寻与李密屯据洛口仓，辩与王世充讨密，阻洛水，
辩率诸将攻败。密乘胜将入城，翻为密所乘，军溃，涉
水至中流，竟溺死焉。